1. Ievads

Direktīvas 2014/40/ES (turpmāk “direktīva”) 2. panta 28. punktā “būtiska apstākļu maiņa” ir definēta kā pārdošanas apjoma pieaugums kādā izstrādājumu kategorijā vismaz par 10 % vismaz piecās dalībvalstīs, pamatojoties uz pārdošanas datiem, kas iesniegti saskaņā ar direktīvas 5. panta 6. punktu, vai attiecīgās izstrādājumu kategorijas izplatības līmeņa palielināšanās patērētāju grupā vecumā līdz 25 gadiem vismaz par pieciem procentpunktiem vismaz piecās dalībvalstīs, pamatojoties uz Eirobarometra īpašo 2012. gada maija 385. ziņojumu vai līdzvērtīgu izplatības pētījumu. Saskaņā ar šo pašu noteikumu uzskatāms, ka nav notikusi būtiska apstākļu maiņa, ja kādas izstrādājumu kategorijas pārdošanas apjoms mazumtirdzniecības līmenī nepārsniedz 2,5 % no kopējās tabakas izstrādājumu pārdošanas Savienības līmenī. Direktīvas 7. panta 12. punktā un 11. panta 6. punktā ir noteikts, ka Komisijai ziņojumā jānorāda būtiska apstākļu maiņa attiecībā uz konkrētu izstrādājumu kategoriju.

Šis ziņojums sniedz informāciju par tirgus norisēm, kuras ir relevantas, novērtējot būtisku apstākļu maiņu attiecībā uz karsējamajiem tabakas izstrādājumiem. Karsējamie tabakas izstrādājumi ir jauni tabakas izstrādājumi, kas tiek karsēti, lai radītu emisijas, kuras satur nikotīnu un citas ķimikālijas, ko pēc tam ieelpo lietotājs(-i), un kas atkarībā no to īpašībām ir bezdūmu tabakas izstrādājumi direktīvas 2. panta 5. punkta nozīmē vai tabakas izstrādājumi smēķēšanai direktīvas 2. panta 9. punkta nozīmē. Šajā ziņojumā sniegtā analīze balstās uz datiem, kas, izmantojot ES kopīgo ievades portālu (EU-CEG), nosūtīti saskaņā ar direktīvas 5. panta 6. punktu, uz datiem, kas savākti no ES tabakas izsekojamības sistēmas, kura izveidota saskaņā ar direktīvas 15. pantu, kā arī uz “Euromonitor International Passport Tobacco 2021” datiem. Pēdējā minētā ir komerciāla datu kopa, ko Komisija iegādājusies no Euromonitor International. Šajā Euromonitor datu kopā nav iekļauti dati par LU, MT un CY (kur dzīvo mazāk nekā 0,5 % no visiem ES iedzīvotājiem). Tomēr tā tiek izmantota kā reprezentatīvā aplēstā vērtība attiecībā uz pārdošanas apjomu ES-27 valstīs.

2. Būtiskas apstākļu maiņas analīze attiecībā uz karsējamajiem tabakas izstrādājumiem

2.1. Pirmais nosacījums būtiskai apstākļu maiņai

Pirmais nosacījums par būtiskām apstākļu izmaiņām ir izpildīts, ja tiek konstatēts viens no šādiem diviem apstākļiem.

2.1.1. Izplatības līmeņa palielināšanās patērētāju grupā vecumā līdz 25 gadiem vismaz par pieciem procentpunktiem vismaz piecās dalībvalstīs

Eirobarometra īpašajā ziņojumā Nr. 506 nav konstatēts, ka vismaz piecās dalībvalstīs karsējamo tabakas izstrādājumu lietošanas izplatības līmenis patērētāju grupā, kas jaunāka par 25 gadiem, būtu palielinājies vismaz par pieciem procentpunktiem.

2.1.2. Attiecīgo izstrādājumu pārdošanas apjoma pieaugums vismaz par 10 % vismaz piecās dalībvalstīs

1. tabulā, kuras pamatā ir EU-CEG dati, norādīts, ka laikposmā no 2018. līdz 2020. gadam karsējamo tabakas izstrādājumu pārdošanas apjoms mazumtirdzniecības līmenī dalībvalstīs, kurās konstatēts attiecīgais pieaugums, bija lielāks par 10 %.

1. tabula. Karsējamo tabakas izstrādājumu pārdošanas apjoms miljonos izstrādājuma vienību (2018.–2020. gads)

Dalībvalsts 2018

pārdošanas apjoms 2019

pārdošanas apjoms 2020

pārdošanas apjoms 2019−2018

procentuālais pieaugums 2020−2019

procentuālais pieaugums 2020−2018

procentuālais pieaugums CY 44,590 96,660 147,260 117 % 52 % 230 % CZ 0,859 1 284,094 1 744,4 Virs 999 % 39 % Virs 999 % FR 36,796 78,215 186,009 113 % 138 % 406 % GR 0,007 1 159,804 1 443,958 Virs 999 % 25 % Virs 999 % HR 0,003 219,072 289,592 Virs 999 % 32 % Virs 999 % IT 0,042 3 571,016 5 819,033 Virs 999 % 63 % Virs 999 % NL 28,262 43,120 71,618 53 % 66 % 153 % PL 0,010 1 206,171 2 466,150 Virs 999 % 104 % Virs 999 % PT 338,022 637,649 944,977 89 % 48 % 180 % RO 486,239 671,053 837,587 38 % 25 % 72 % EU-27 934,854 12 332,655 19 716,820 1219 % 60 % 2009 %

Avots: EU-CEG dati

Tādējādi iepriekš sniegtie dati apstiprina, ka karsējamo tabakas izstrādājumu pārdošanas apjoms mazumtirdzniecības līmenī noteiktajā laikposmā no 2018. līdz 2020. gadam palielinājies par vairāk nekā 10 % vairāk nekā piecās dalībvalstīs.

Līdz ar to ir izpildīts pirmais nosacījums būtiskai apstākļu maiņai attiecībā uz karsējamajiem tabakas izstrādājumiem.

2.2. Otrais nosacījums būtiskai apstākļu maiņai: attiecīgo izstrādājumu pārdošanas apjoms mazumtirdzniecības līmenī pārsniedz 2,5 % no tabakas izstrādājumu kopējā pārdošanas apjoma Savienības līmenī

Karsējamo tabakas izstrādājumu tirgus daļa mazumtirdzniecības līmenī tika aprēķināta, dalot šo izstrādājumu gada pārdošanas apjomu ar visu tabakas izstrādājumu kopējo pārdošanas apjomu Savienības līmenī. Lai garantētu šādu aprēķinu uzticamību, tika izpētīti alternatīvi datu avoti.

2.2.1. Karsējamo tabakas izstrādājumu pārdošanas apjoms mazumtirdzniecības līmenī